Bokkeveld Karoo - Die boere in die Koue Bokkeveld het omtrent almal 'n Karooplaas waarheen hulle met die vee getrek het in die winter. As jy nou van Op-die-berg in 'n oostelike rigting sou ry, gaan jy oor die Katbakkies en kom dan in dié Karoo. Baie noem hierdie die Ceres-Karoo, dit kon ook vermoedelik die Bokveld-Karoo wees. Daar is egter ook die Bokkeveld wat noord van die Hantam lê, en dit sou ook seker as Bokveld-Karoo gesien kan word
Hay - Hierdie was 'n distrik wat Postmasburg ingesluit het. In die 19de eeu was dit 'n groot distrik, Griekwastad het deel daarvan gevorm, later is Upper Hay (Die Douglas wêreld) afgesny.
Koue Bokkeveld - Wanneer jy egter van Ceres in 'n noordelike rigting ry, deur die klein dorpie Prince Alfred's Hamlet en jy gaan Gydopas uit, dan kom jy nou in die Koue Bokkeveld. Hierdie is by uitstek appel en peer wêreld, (waar die warmer Warm Bokveld ook nog ander vrugte soos perskes, appelkose en pruime het). My mense boer op die tweede plaas as jy Gydo uit is. So dertig kilometer aan kom jy by die dorpie Op-die-Berg. Die Koue Bokkeveld is regte du Toit wêreld en is ok die wêreld van die van der Merwes van Boplaas, e.a. Om sake nou verder te kompliseer onderskei die "Kou-Bokvellers" nou ook nog in die streke Holland en Skotland (n.a.v die voorkoms van die omgewing), maar dit is byna onmoontlik om grense te trek, want soveel sinne soveel grille en elke boer sal vir jou anders verduidelik). Die Koue Bokkeveld lê egter ten ooste van die Skurweberge, maar wes van die Ceres-Karoo
Nieuweveld - Die Nuweveld is 'n streek wat noord van Beaufort-Wes in die Kaapprovinsie - noord van die Nuweveldberge en suid van Loxton - geleë is. Dit is die eerste keer teen ongeveer 1760 deur koloniste met hulle vee binnegetrek. Die naam is glo daaraan te danke dat dit vir hulle nuut en anders was as dit waaraan tot op daardie stadium gewoond was. Die Boesmans het hulle egter hier baie hoofbrekens besorg en selfs teen 1780 daarin geslaag om hulle uit die streek te verdryf. Na 1793 was daar feitlik geen boere meer in die gebied oor nie. Die Nuweveldberge is ook na die streek vernoem